रायपुर. रायपुर जिला न्यायालय के एक कोर्ट में बड़ा ही रोचक मामला आया है। चोरी के गहनों को लेकर एक महिला और बैंक आमने सामने आ गए हैं। गहने महिला के हैं जिन्हें उसके नाती ने चुराकर उनके आधार पर बैंक से लोन ले लिया था। मामला खुलने के बाद महिला ने गहने वापस मांगे हैं तो उन पर लोन देने वाले बैंक ने भी अपना दावा कर दिया है।
पिछले साल 17 जुलाई को तेलीबांधा की रामबाई के घर रात को चोरी हो गई। चोर ने घर से सोने की चेन, मंगलसूत्र, सोने की अंगूठी व 35 हजार रुपए नकद मिलाकर 1.75 लाख रुपए की चोरी कर ली। महिला ने तेलीबांधा थाने में इसकी एफआईआर दर्ज करा दी।
गहने महिला के नाती दीपक ने चुराए थे। उन्हें लेकर वह एचडीएफसी बैंक की समता कालोनी शाखा में लोन लेने के लिए पहुंचा। बैंक में उसने सोने की चैन, नेकलेस, झुमका, टाप्स और अंगूठी आदि लगभग 59.50 ग्राम सोने के गहने बंधक रखकर 99200 रुपए का लोन लिया और फिर किस्त भुगतान करना बंद कर दिया। बैंक ने युवक को गहनों का विवरण देते हुए नोटिस जारी किया। नोटिस अंग्रेजी में होने के कारण दीपक को समझ में नहीं आया। उसने अपने एक परिचित वकील को पढ़ने के लिए दिया। वकील ने शक के आधार पर तेलीबांधा थाने को इसकी सूचना दी।
तब पुलिस ने बैंक से गहने जब्त किए और उसके एवज में लोन लेने वाले दीपक कुमार की पतासाजी की। तब पता चला कि दीपक पीड़ित महिला रामबाई का नाती है। महिला को पता चला तो उसने गहने वापस मांगे। बैंक का कहना है कि उसने गहनों के आधार पर लोन दिया है जिसकी किस्तें नहीं पटी हैं इसलिए उन पर उसका हक है। न्यायालय ने इस मामले में बैंक को जवाब पेश करने के लिए 11 जून तक का समय दिया है।
पीड़ित महिला ने उठाए सवाल
पीड़ित महिला के वकील लक्की वर्मा ने न्यायालय में आवेदन लगाकर सवाल उठाए हैं कि बैंक ने चोरी के गहनों को किन आधारों पर बंधक रखकर लोन दे दिया। लोन देने के पूर्व बंधक संपत्ति के रसीद, अन्य दस्तावेज आदि की पड़ताल की या नहीं। ऐसी किसी आशंका पर पुलिस को सूचना क्यों नहीं दी गई। इस संबंध में तेलीबांधा थाने को भी चोरी की संपत्ति रखने के लिए बैंक के विरुद्ध एफआईआर दर्ज करनी चाहिए।
लोन देने वालों पर संदेह
अधिवक्ता अमर गुरुबक्षाणी का कहना है कि शहर में सोना लेकर लोन देने वाले कई बैंक और अन्य संस्थाओं की कार्यप्रणाली पर संदेह जाता है। इस मामले में बैंक ने किन आधारों पर गहने लेकर लोन दे दिया। इस बात की भी आशंका है कि कई संस्थाएं ऐसा कर रही हैं। इसकी जांच की जानी चाहिए। चोरी करने के साथ चोरी का सामान रखना या खरीदना भी अपराध है। जांच की जाए तो शहर में कई चोरियों के खुलासे हो सकते हैं।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva